Lojrat Olimpike, ndryshime në Londrën Lindore
Por disa banorë lokalë nuk janë të kënaqur me zhvillimet që kanë sjellë përgatitjet
Parku Olimpik 2012 është në Lindje të Londrës, një zonë e varfër që ka mbetur e papërfillur para se qyteti të fitonte të drejtën për të organizuar lojrat olimpike shtatë vjet më parë. Që atëherë kjo zonë është transformuar. Por disa njerëz e vënë në pikëpyetje idenë se ndryshimet ishin pozitive ashtu siç pretendojnë zyrtarët. Ata shtrojnë pyetjen se ç’pamje do të ketë qyteti pas përfudimit të lojërave olimpike. Rindërtimi i Londrës Lindore ishte pjesë e planit të Olimpiadës 2012 që nga fillimi, me një pastrim të mjedisit, ndërtimin e banesave, dyqaneve, parqeve dhe objekteve sportive. Qëllimi ishte që kjo zonë të bëhej e begatë dhe një pjesë integrale e Londrës. Prandaj, organizatorët e lojrave krijuan kompaninë Olympics Legacy për të planifikuar çdo gjë nga fillimi. Kompania premtoi ndërtimin e parqeve, objekteve sportive të cilësisë së lartë, krijimin e vendeve të punës dhe një ekonomi lokale më të gjallëruar. Peter Tudor është një nga zyrtarët e lartë të kompanisë. Pjesa më e madhe e zonës ku tani është Parku Olimpik ishte e braktisur ose e pushtuar nga fabrikat dhe bizneset. Njëri prej tyre ishte biznesi i peshkut Forman and Sons, i drejtuar nga Lance Forman, i cili vendosi ta ndërtonte fabrikën e tij të re, së bashku me një restorant, galeri arti dhe një ndërtesë për argëtim, vetëm disa qindra metra nga objekti i vjetër, pranë Stadiumit të ri Olimpik. Por disa banorë nuk janë të kënaqur me zhvillimet që kanë sjellë përgatitjet për Lojrat Olimpike, përfshirë aktivistin Julian Cheyne të cilit i prishën shtëpinë për të krijuar hapësirë për ndërtimin e parkut. Zoti Cheyne beson se njerëzit që jetojnë pranë objekteve olimpike nuk do të përfitojnë nga ato dhe sipas tij, zhvillimi kishte filluar gjithsesi. Ndikimi i Lojrave Olimpike në pjesën Lindore të Londrës nuk do të ndjehet për vite e ndoshta dekada me rradhë. Por Peter Tudor ka një mendim tjetër. Duke marrë parasysh premtimet e pa realizuara në disa qytete të tjera olimpike në të kaluarën, shumë njerëz besojnë se edhe në Londër po ndodh e njëjta gjë.